วันล้างมือโลก 15 ตุลาคมปีนี้ ประชาชนล้างมือทุกครั้งหลังสัมผัสสิ่งสกปรกมากขึ้น
นายแพทย์ดนัย ธีวันดา รองอธิบดีกรมอนามัย เปิดเผยภายหลังเป็นประธานแถลงข่าวรณรงค์เนื่องในวันล้างมือโลก ประจำปี 2564 ณ บริเวณอีเวนท์ ฮอลล์ คอสโม บาซาร์ เมืองทองธานี จังหวัดนนทบุรี ว่า วันล้างมือโลก 15 ตุลาคมปีนี้ กรมอนามัยได้ร่วมรณรงค์ภายใต้แนวคิด “อนาคตของเราอยู่ที่มือ ก้าวไปข้างหน้าด้วยกัน : Our Future is at Hand – Let’s Move Forward Together” โดยขอความร่วมมือหน่วยงานสังกัดกระทรวงสาธารณสุขทั่วประเทศ จัดกิจกรรมรณรงค์ให้ประชาชนตระหนักถึงความสำคัญของการล้างมือบ่อยๆ โดยยึดหลัก 2 ก่อน 5 หลังคือ ก่อนทำอาหารและกินอาหาร 5 หลังคือ หลังเข้าห้องส้วม หยิบจับสิ่งสกปรก เยี่ยมผู้ป่วย สัมผัสหรือเล่นกับสัตว์และหลังกลับมาจากนอกบ้าน โดยเฉพาะเมื่ออยู่ในพื้นที่สาธารณะหรือสถานที่ชุมชน เช่น โรงเรียน ศูนย์เด็กเล็ก โรงพยาบาล ห้างสรรพสินค้า สถานีขนส่ง ท่าอากาศยาน ตลาดสด ศูนย์อาหารหรือสถานที่อื่นๆ จะช่วยป้องกันและลดอัตราเสี่ยงต่อการเกิดโรคต่างๆ เช่น โรคติดเชื้อระบบทางเดินหายใจ โรคติดเชื้อทางเดินอาหาร ซึ่งการล้างมือยังเป็นหนึ่งในมาตรการป้องกันการติดเชื้อแบบครอบจักรวาล (Universal Prevention) เพื่อลดการแพร่ระบาดของโรคโควิด-19 จากข้อมูลการสำรวจพฤติกรรมการล้างมือของกรมอนามัย ระหว่างวันที่ 1-13 ตุลาคม 2564 จำนวน 1,910 ราย พบว่าประชาชนมีการล้างมือทุกครั้ง หลังสัมผัสสิ่งสกปรก เช่น น้ำมูก น้ำลาย ขยะ ร้อยละ 95.36 รองลงมาคือ หลังออกจากห้องส้วม ร้อยละ 95.03 และก่อนกินอาหาร ร้อยละ 88.27 โดยส่วนใหญ่มีการล้างมือด้วยน้ำและสบู่มากที่สุด ร้อยละ 95.92 นอกจากนี้ ร้อยละ 80.23 ทราบวิธีการล้างมือที่ถูกต้องว่ามี 7 ขั้นตอน